Lohan snakker ut på TV
Intervjuet med ABCs «20/20» går på lufta fredag 16. november. Det blir det første TV-intervjuet med filmstjernen Lindsay Lohan på svært lang tid. 26-åringen har de siste årene figurert mer i offentligheten på grunn av sine mange skandaler framfor sine karrieremeritter. Men nå nærmer det seg premiere på TV-filmen «Liz & Dick», hvor Lohan spiller hovedrollen som Elizabeth Taylor. Filmen omtales som potensiell comeback-film for Lohan - tidligere kjent fra «Mean Girls», «Freaky Friday» og «Georgia Rule».«Lindsay er en stor beundrer av Barbara. Hun stoler på henne og ser fram til å snakke med henne», lyder det i en uttalelse fra skuespillerens talsperson ifølge ABC News. Lohan har slitt med rusmisbruk i lang tid og har gjentatte ganger vært i klammeri med loven - noe som har resultert i flere dommer og fengselsopphold de senere år. Senest forrige uke skapte Lohan store overskrifter i mediene da opptaket av en privat telefonsamtale mellom henne og faren Michael Lohan lekket ut i pressen. På opptaket hører man en svært desperat Lohan betro seg til faren om det som skal ha vært en intens krangel mellom henne og moren, Dina Lohan. Lohan har i ettertid gått ut og refset faren for å ha distribuert opptaket, og hun har samtidig avdramatisert krangelen med moren. Mamma Dina var for øvrig i søkelyset for få uker siden da det ble påstått at hun var sterkt beruset underet TV-intervju med Dr. Phil. Lohan gikk den gangen ut og beskyldte Dr. Phil for å ha utnyttet en sårbar og ustabil kvinne for å lage TV-show. Men Barbara Walters, som gjennom mange tiår har intervjuet alt som er av storheter, har altså Lohans tillit.
Etter en svært turbulent tid har Lindsay Lohan (26) sagt ja til å stille opp i TV-intervju med stjernereporter Barbara Walters (83).